L’any que ve, el govern d’Ada Colau començarà a implementar un projecte pilot de moneda local a l’Eix del Besòs amb l’ajuda de la Unió Europea, segons que informat el diari Ara. La moneda pròpia era una de les principals promeses electorals de Barcelona en Comú. Si el projecte funciona i la resposta ciutadana és positiva, la moneda anirà més enllà de Nou Barris, Sant Andreu i Sant Martí per estendre’s per tota la ciutat. La nova moneda serà totalment digital i els pagaments es faran amb dispositius mòbils o tauletes.

D’aquesta manera, l’equip d’Ada Colau vol donar una empenta als comerços de la ciutat i crear també riquesa i ocupació. La polèmica que va generar la proposta, però l’havia deixat penjat d’un fil. De fet, la mateixa batllessa va arribar a dir que ja no la contemplava per la manca de consens. El projecte ha ressuscitat gràcies a la subvenció europea que ha rebut l’ajuntament. Dilluns es donaran més detalls, però la intenció és que el projecte pilot funcioni abans de finals del 2017.

Santa Coloma de Gramenet com a inspiració

La moneda local no és una idea esperpèntica. Diverses ciutats europees ja fa temps que ho fan servir per impulsar els comerços locals. A Catalunya, l’Ajuntament de Santa Coloma de Gramenet ha estat pioner i des del gener la ciutat disposa d’una moneda particular amb la qual es poden fer pagaments 108 establiments. La moneda encara no té nom, però col·loquialment se la coneix com ‘parlons‘, en referència a la batllessa Núria Parlon.